**Pályázati felhívás**

**a közfelügyeleti minőségellenőrzési eljárásokban részt vevő, speciális szaktudással rendelkező közreműködő személyek számára**

A könyvvizsgálói közfelügyeleti feladatokat ellátó hatóság (a továbbiakban: könyvvizsgálói közfelügyeleti hatóság) a Magyar Könyvvizsgálói Kamaráról, a könyvvizsgálói tevékenységről, valamint a könyvvizsgálói közfelügyeletről szóló 2007. évi LXXV. törvény (a továbbiakban: Kkt.) a 173/B. § (13) bekezdése alapján felhívást tesz közzé a hatóság által igénybe vehető **speciális szaktudással rendelkező közreműködő személyek** határozott idejű (2020-2021. évekre szóló) jegyzékébe történő felvételére.

A kiválasztott személyek felkerülnek a hatóság 2020-2021. évekre szóló speciális szaktudással rendelkező közreműködő személyek listájára.

A hatóság a közreműködők speciális minősítésének és szakmai tapasztalatának figyelembevételével fogja kiválasztani a listáról azt a közreműködő személyt, aki a legmegfelelőbben tudja segíteni a hatóság munkáját az aktuális közfelügyeleti feladat végrehajtásában.

A Kkt. 173/B. § (13) bekezdésének felhatalmazása alapján a hatóság a következő feladatok vizsgálatához és értékeléséhez vehet igénybe közreműködő személyt:

* a 173/B. § (1) bekezdése alapján, a kamarai tag könyvvizsgálónál, a könyvvizsgáló cégnél lefolytatott közfelügyeleti minőségellenőrzéshez, ha az közérdeklődésre számot tartó gazdálkodóra vonatkozóan végez jogszabályi kötelezettségen alapuló könyvvizsgálói tevékenységet,
* 173/B. § (4) bekezdése szerinti rendkívüli minőségellenőrzéshez.

Jelentkezhet az a kamarai tag könyvvizsgáló, aki

1. az alábbi területek valamelyikén gyakorlattal rendelkezik
	* IFRS-ek alapján összeállított beszámolók könyvvizsgálata,
	* hitelintézetek könyvvizsgálata,
	* biztosítók könyvvizsgálata,
	* takarékszövetkezetek könyvvizsgálata,
	* befektetési vállalkozások könyvvizsgálata,
	* befektetési alapkezelők könyvvizsgálata,
	* komplex treasury ügyletek könyvvizsgálata,
	* IT rendszerek vizsgálata (IT audit),
	* vagyonértékelés, vagyonkezelés, vállalatértékelés,
	* speciális iparágak, üzletágak könyvvizsgálata (pl. energetika; olaj- és gázipar; gyógyszeripar; fém- és gépipar; telekommunikáció; élelmiszeripar)
2. vállalja a Kkt. 173/B. § (1) és (4) bekezdéseiben meghatározott hatósági feladatok ellátásában való közreműködést.

**A jelentkezésnek tartalmaznia kell:**

1. a jelentkező személyes adatait (név, cím, születési hely és idő, anyja neve), elérhetőségét;
2. a jelentkező kamara tagszámát;
3. a jelentkező speciális minősítését/minősítéseit, amennyiben van ilyen;
4. a jelentkező szakmai önéletrajzát, kiemelve a fent felsorolt speciális szakterület(ek)en szerzett tapasztalatot.

A jelentkezésben megtévesztő vagyvalótlan adatok közlése a jelentkezésből történő kizárást eredményezi.

A felhívásban előírt dokumentumok tekintetében hiánypótlásra a hiánypótlási felhívás kézhezvételétől számított5 napig van lehetőség.

A speciális szaktudással rendelkező közreműködő személyek feladatainak végrehajtása, a közfelügyeleti hatóság felügyelete és megbízása alapján, a feladat díjazása a közfelügyeleti hatóság döntése alapján, a megbízási szerződésben rögzítettek szerint történik.

A speciális szaktudással rendelkező közreműködő személyek listájára felvételt nyert személyt titoktartási kötelezettség terheli a feladatainak ellátása során, azzal összefüggésben tudomására jutott minősített adatok, hivatásbeli titkok, és üzleti titkok tekintetében, amely kötelezettséget titoktartási nyilatkozat aláírásával vállalja.

**A jelentkezés benyújtásának határideje: 2020. június 15.**

A jelentkezések elbírálásáról a hatóság 2020. június 30-ig tájékoztatja a jelentkezőket.

A jelentkezést elektronikusan a **kozfelugyelet@pm.gov.hu** e-mail címre, vagy postai úton, ajánlott küldeményként a következő címre kell megküldeni:

**Pénzügyminisztérium**

**Számviteli és Közfelügyeleti Főosztály**

**1369 Budapest, Pf.: 481.**

A felhívásról felvilágosítás kérhető a könyvvizsgálói közfelügyeleti hatóság munkatársaitól a 06-1-896-7860-as telefonszámon.